google/wiki40b huggingface dataset:
Fjærball

Fjærball blir brukt i sporten badminton. Den har en åpen kjegleform, og består av 16 overlappende gåsefjær som er stukket ned i en bit av avrundet kork. Korkdelen er dekket med et tynt lag av skinn eller plast. Det finnes også syntetiske fjærballer som er laget av plast istedenfor ekte fjær.
Navnet fjærball blir ofte forkortet til bare fjær, men man kan også si badmintonball, flue eller høne.

Forskjeller mellom ekte og syntetiske fjærballer

Ekte fjærballer (laget av gåsefjær) er skjørere enn de syntetiske og blir derfor fortere utslitt. Ofte må disse byttes ut flere ganger i løpet av en kamp.
Spillegenskapene til ekte og syntetiske fjærballer er forskjellige. Syntetiske baller, eller plastballer, flyr saktere til å begynne med, men taper til gjengjeld mindre fart mot slutten av tiden den er i luften. Ekte fjærballer kan starte med en fart høyere enn 320 km/t, men farten går raskere ned.
Profesjonelle spillere foretrekker vanligvis ekte fjærballer, og i seriøse turneringer eller ligaer blir det nesten alltid brukt ekte fjærballer. Plastballer blir som regel brukt av rekreasjons- eller amatørspillere.

Spesifikasjoner

En fjærball skal veie mellom 4,74–5,50 gram. Den skal ha 16 fjær der lengden på disse er mellom 62–70 mm. Toppen av fjærene skal danne en sirkel med diameter 58–68 mm, mens korken skal ha en diameter på 25–28 mm.
Tunnelbrann

Tunnelbrann er en ildebrann som oppstår i en tunnel. Biltunneler er særlig utsatt både fordi kjøretøyene inneholder lettantennelig drivstoff som kan ta fyr eller eksplodere etter kollisjoner eller av andre årsaker – og fordi det ofte er mange kjøretøy i tunnelen samtidig. I Oslofjordtunnelen forekom således 11 branner på tre år, hvorav iallfall én brann var på grensen til å bli katastrofal. I tillegg fylles hulrom ofte med brannfarlig PE-skum for å bedre isolasjonen. Ved en dødsulykke i Eidsvolltunnelen 17. januar 2012 tok dette fyr, og 150 m av tunnelen ble totalt ødelagt.
I Norge har faren for alvorlige tunnelbranner økt pga. større trafikk av gamle, utenlandske trailere i biltunneler som er brattere enn EU-kravene, og som ellers ikke oppfyller dagens krav. Dette ble aktualisert etter brannen i Gudvangatunnelen 4. august 2013, da 73 mennesker måtte sendes på sykehus med røykskader.
Også jernbanetunneler, T-banetunneler og underjordiske stasjoner har vært rammet av branner, selv om elektrisk drift reduserer brannfaren noe fordi togene ikke behøver å ha med ildsfarlig drivstoff. Opphopning av mange mennesker – og/eller tog med ildsfarlig eller eksplosiv last – kan gjøre slike branner meget farlige, og enkelte av dem har vært katastrofale med tap av mange menneskeliv. Også i gangtunneler og andre slags tunneler kan tunnelbranner forekomme.

Tunnelbranner i Norge

I Norge 2008–2011 forekom 44 % av tunnelbrannene og –tilløpene i biltunneler med høy stingningsgrad, enda disse utgjør bare ca. 4 % av biltunnelene og ca. 16 % av den samlede tunnellengde. I slike biltunneler er tekniske feil med tungbiler den vanligste brannårsaken. I flatere tunneler skjer derimot flest branner i personbiler, og oftest etter kollisjoner.
Judo under Stillehavslekene 2011

Judo under Stillehavslekene  2011. Judo var en av flere sporter som var med i de fjortende stillehavslekene som ble arrangert i Nouméa på Ny-Caledonia i perioden 27. august til 10. september 2011. Det var ellevte gangen som judo var med på programmet under stillehavslekene. Det var ble konkurrert i atten klasser, ni for menn og ni for kvinnerg. Ny-Caledonia ble beste nasjon med tolv gullmedaljer foran Fiji med fem.
Z-skår

En z-skår eller en standardskår er en måte å regne ut hvor mange standardavvik en statistikk er fra gjennomsnittet. Dette gjør at vi kan bruke egenskaper ved normalfordelingen til å analysere tallene. Z-skår brukes til å regne ut konfidensintervall og ved hypotesetesting.
Trunking

Trunking er en teknologi for radiosamband brukt til å maksimere den tilgjengelige kapasiteten på et sambandsnettverk ved å gi grupper av brukere en logisk «samtalegruppe» på deling i stedet for en egen radiofrekvens.
Den enkeltes radiosett sender datapakker til en datamaskin som opererer på en egen fast frekvens, en såkalt kontrollkanal, for å be om samband for en spesifikk samtalegruppe. Kontrolleren sender et digitalt radiosignal til alle radioer som overvåker denne samtalegruppa og instruerer radioene om automatisk frekvensbytte for å følge kommunikasjonen. Etter at brukeren er ferdig med å snakke, returnerer radioene til å overvåke kontrollkanalen for ytterligere sendinger.  
Denne organiseringa gjør at flere grupper av brukere kan dele på en liten mengde radiofrekvenser uten å høre hverandres samtaler. System med frekvenshopping har som hovedfunksjon å spare på avgrenset kanalkapasitet og gir også anledning for andre avanserte funksjoner for brukerne.
The Deviant

Historie

Bandet ble først startet i Hafrsfjord under navnet «Agony» i 1993. På den tiden var de usignerte å gav kun ut de to demoene Ressurrect i 1993 og Hunting Humans i 1995. Bandet skiftet så navn i Stavanger til «122 Stab Wounds» hvor de ble signert med Head Not Found og gav ut debutalbumet The Deity of Perversion i 1996. Bandet laget igjen et nytt band i 2003 i Stavanger som de gav navnet «The Deviant» og oppløste sitt gamle band. Dette bandet gav ut demoen Intimate Skinning i 2004 og det nye debutalbumet Ravenous Deathworship i 2005.
Bandet beskrives som et brutalt death metal-band med hint av thrash metal og groove metal.
Weidong

Weidong (forenklet kinesisk: 卫东区, pinyin: Wèidōng Qū) er et bydistrikt i byprefekturet Pingdingshan i provinsen Henan i Folkerepublikken Kina. Den har et areal på 103 km² og talte ca. 280.000 innbyggere i 2002.
Titus Welliver

Liv og virke

Han studerte drama ved New York University tidlig på 1980-tallet før film- og TV-karrieren begynte. Welliver har hatt roller i mange filmer som f. eks. The Doors, Mulholland Falls, Twisted, Biker Boyz, og i 2005 var han med i en remake av Assault on Precinct 13. 
Han spilte også en liten rolle som Al Capone i en film om ham, og han hadde en tilbakevendende rolle som lege i TV-showet NYPD Blue. Welliver var kjent for rollen som Silas Adams på HBO-serien Deadwood og hans fremtredende rolle som Lionel McCready i Ben Afflecks film Gone Baby Gone. Han er en langvarig venn av skuespilleren Laurence Fishburne, og han dukket opp i Fishburnes regidebut en gang.
Welliver spilte i episode 15 og 16 i serien Prison Break, og hadde også rollen som Kyle Hollis (aka Pastor Orson Parker) i NBC-serien Life. Han dukket opp i sesong 6, under finalen av Lost som den navnløse nemesis Jacob. Han hadde også en gjesteopptreden på Supernatural sesong 5, episode 2 som het "War". I 2009 begynte han å spille rollen som aktor Glenn Childs i CBS sitt program 'The Good Wife, der han spilte mot Julianna Margulies og Chris North.
Sergej Muravjov-Apostol

Bakgrunn

Sergej Muravjov tilhørte en ættegren som nedstammet fra en kosakkisk hetman ved navn Apostol. Han ble født i Sankt Petersburg som fjerde sønn av den russiske diplomat Ivan Muravjov-Apostol, forfatter og medlem av det russiske akademi som hadde vært ambassadør i Spania. Hans mor, Anna, var datter av en serbisk general, Simon Crnojević. Fire av hans slektninger ble også dekabrister: Hans brødre Ippolit Muravjov-Apostol og Matvej Muravjov-Apostol og hans fettere Nikita Muravjov og Artamon Muravyov.
Sergej tilbragte barndommen i Hamburg og Paris, og ble så utdannet ved Sankt Petersburgs institutt for veiingeniører før han sluttet seg til den russiske hær.

Offiser

Han kjempet mot Napoleons invasjonsstyrker i 1812. Han deltok i slaget ved Vitebsk, slaget ved Borodino, slaget ved Tarutino, sleget ved Malojaroslavets, slaget ved Berezina, (og ble hedret ned tapperhetsutmerkelse for sin innsats der), slaget ved Leipzig (1813), og slaget om Paris (1814), som førte til at han mottok Sankta Annas orden av annen klasse.
Etter napoleonskrigene tjenestegjorde han som porutsjik, og senere som kaptein i semjonovskijregimentet. Etter Semjonovskiregimentets oppstand i 1820 ble han i en alder av bare 27 år overført som oberstløytnant til Poltavaregimentet.

Dekabristopprøret

Han var oberstløytnant ved Tsjernigovregimentet (siden 1822) da i desember 1825 fremtrådte som en av lederne for dekabristopprøret. Han hadde vært en av grunnleggerne av de hemmelige selskaper Frelsesunionen og Vrelsesunionen, og en leder for det som senere ble kalt dekabristene i Tsarrikets sørlige del. Hav var koordinatoren ab korrespondansen mellom det hemmelige selskap der i sør og det pro-polske Forente slaveres selskap. Muravjov-Apostol var forfatteren av dekabristenes Katekese og en svært artikulert talsmann for opprettelsen av republikk og for å avskaffe livegenskapet i Russland.
Etter at dekrabristopprøret hadde slått feil i Sankt Petersburg utropte han den 5. januar 1826 (etter den julianske kalender fortsatt i desember) storfyrst Konstantin til tsar og inntok med noen kompanier soldater byen Vasilkov. Han ble da  hardt såret av et kardeskskudd i strid med keiserlige styrker. I følge en noe legendeaktig gjengivelse av begivenhetene hadde han problemer med å holde seg oppe i salen, så han beordret at han skulle festes til hesten med rep. Så ledet han sine styrker i et desperat angrep mot regjeringsstyrkenes artilleristillinger. Angrepet slo feil, og han ble tatt til fange den 15. januar hardt såret. 
Han ble henrettet i Sankt Petersburg ved hengning samme år.
Cryphia algae

Utseende

Et lite til middelsstort (vingespenn 22 – 30 mm) nattfly. Forvingene er grønnaktig gråspraglete, noen ganger med gule eller hvite flekker. Bakvingene er grå.

Levevis

Denne arten har larver som lever på lav som vokser på trær. Den er kjent for å foreta lange vandringer. Den har faste bestander i Sør-Europa, men kan fly inn til det meste av Europa. I Nord-Europa forekommer den helst i august.
Oscar for beste kostymedesign

Oscar for beste kostymedesign (engelsk: Academy Award for Best Costume Design) er en av Oscar-prisene som blir delt ut av Academy of Motion Picture Arts and Sciences (AMPAS). Prisen har vært delt ut hvert år siden den 21. Oscar-utdelingen og ble delt ut i to underkategorier (svart-hvitt og farger) frem til 1957. I 1958 og 1959 ble kategoriene slått sammen før de så ble delt igjen mellom 1960 og 1967. Siden 1968 har prisen bare bestått av én kategori. Kostymedesigneren Edith Head har rekorden for flest priser og nominasjoner i priskategorien. Hun har vunnet åtte ganger og vært nominert 35 ganger.
Vinnerne er markert med gul bakgrunn. Årstallet i første kolonne representerer det gjeldene filmåret. Oscar-utdelingen blir vanligvis avholdt året etter.
Johan Frauen

Kongelig konfessionarius

Da Christian VI ved sin tronbestigelse avskjediget stemoren Anna Sophies tilhengere og venner, kom Frauen i 1731 i Søren Lintrups sted som kongelig konfessionarius. Samme år ble han medlem av kommisjonen til Universitetets reorganisajson. Den kongelige gunst varte dog ikke lenge, da Frauen forlot sitt tidligere standpunkt og plustelig gikk til angrep på den pietistiske lære. Han ble tre ganger advart via hoffmarskalken, men fortsatte sine prekener mot pietistene til kongen ble vred og han ble avskjediget i 1733 med pensjon. Han flyttet heretter til Helsingør. Da broren, tollembetsmann i København Marcus Frauen døde i 1734, søkte han kongen om igjen å få lov til å komme til København. Ansøkningen ble godkjent, mot at han holdt seg vekk fra hoffet. 
Frauen døde den 20. desember 1736 i København, og ble bisatt i Holmens kirke den 24. desember samme år. Til minne om ham er  anbrakt i en vindusnisje i vestveggen i kirkens kapellsal, en sortmalt, kvadratisk innskriftstavle med graverte, forgyldte versaler og kursiv.
Ignalum

Ignalum er en tidligere Linuxdistribusjon fra Canada som var basert på Fedora.
Distribusjonen benyttet skrivebordsmiljøene GNOME, KDE og Xfce. Distribusjonen støttet datamaskinarkitekturen 32-biter i686
Versjonen 9.0 ble lansert 10. september 2004.
Hallbergmoos

Hallbergmoos er en kommune i Bayern med 7 817 innbyggere som ligger 25 km. fra Mïnchen, i nærheten av München lufthavn «Franz Josef Strauß». Kommunen består av Birkeneck, Brandstadl, Erching, Fischerhof, Goldach, Mariabrunn og Zwillingshof. Borgermester er Klaus Stallmeister.
Opprinnelig var det et landlig preget område, men det er i de seneste år blitt sentret for en rekke høyteknologibedrifter. Bl.a. har Eurofighter GmbH, som utvikler militære kampfly, sitt hovedkvarter her.
Robert von Keudell

Liv og virke

Robert von Keudells foreldre var major Leopold von Keudell (1769–1831) og hans hustru Wilhelmine von Hartmann (1789–1848). Hans morfar var generalmajor Gottfried Ludwig Matthias von Hartmann.
Keudell var regjeringsråd i Breslau. I 1863 kalte Otto von Bismarck ham til tjenestegjøring i det prøyssiske utenriksdepartementet. I 1870 ble han geheimelegasjonsråd. 
Keudell var personlig venn av Franz Liszt og selv en utmerket pianist.
Han utgav memoarverket Fürst und Fürstin Bismarck, Erinnerungen aus den Jahren 1846-1872 (1901).
Akrylmaling

Akrylmaling er maling der bindemiddelet er en akrylpolymer som er vannløselig før tørringen; etter tørringen gir den en fleksibel film som er uoppløselig i vann og ikke gulner. Akrylmaling er luktsvak og regnes for mindre farlig for malere enn oljebaserte malinger med løsemidler av terpentin/white spirit-typen.

Akrylmaling for billedkunst

Malingtypen har vært kommersielt tilgjengelig fra 1955 da den amerikanske fabrikanten Liquitex startet produksjonen. Noe senere kom fargene på tuber som kunstnerfarger, som har fått stor popularitet fordi de tørker fort og er overmalbare etter kort tid uten uønskede bivirkninger. Som med oljemaleriet kan en tilsette ulike malemidler for å forlenge tørketiden, endre transparens eller gjøre fargen blankere. Det finnes også spesialferniss for akrylbilder.

Pigmenter i akrylmaling

Akrylmediet er basisk, og på grunn av dette byttes ofte tradisjonelle pigmenter ut med syntetiske varianter.

Til bruk som interiørmaling

Til interiørbruk er akrylmaling tilgjengelig i alle ønskede fargevarianter og fra blank til matt, hvorav de mest vanlige variantene er 15 matt, 40 halvblank og 80 blank.
The Hitcher (2007)

The Hitcher er en amerikansk action-thriller fra 2007 regissert av Dave Meyers. Hovedrollene spilles av Zachary Knighton, Sophia Bush og Sean Bean. Filmen handler om et ektepar som har lagt ut på en lengre reise med bil. I løpet av turen tar de opp en haiker som viser seg å være en massemorder.
Filmen er en nyinnspilling av Haikeren fra 1986. Nyinnspillingen har en feministisk vri.
P3s Filmpolitiet kalte den en unødvendig nyinnspilling.
Eudesmus

Utseende

Middelsstore, brunlige trebukker. Pronotum er sylindisk uten pigger på sidene, kroppen temmelig jevnbred. Dekkvingene har markerte, mer eller mindre rettvinklede "skuldre" og et lyst skråbånd i den bakre delen.

Utbredelse

Slekten er utbredt i Mellom- og Sør-Amerika.
Giacomo Lercaro

Bakgrunn

Giacomo Lercaro var den åttende av ni ban. Han kom fra en familie av sjøfolk, og to av hans brødre, Amedeo og Attilio, valgte også å vie seg til det kirkeige liv. Fra 1902 til1914 gikk Giacomo på det erkebiskoppelige seminat i Genvoa.

Prest

Han ble presteviet den 25. juli 1914 av erkebiskop Ildefonso Pisani, og fire måneder etter, i november, reiste han til Roma for å studere ved Det pavelige bibelinstitutt «Biblicum». 
Da Italia gikk med i Verdenskrigen ble Lercaro nødt til å få nye gjøremål; han ble militærkapellan og var det til 1917. I 1918 ble han prefekt for presteseminaret i Genove, der hans bror Amedeo var rektor. Han forble i dette verv til 1923. Han var også substituerende professor i teologi (1921–1923) og professor i Den Hellige Skrift og patrologi (1923–1927). I 1927 ble han religionslærer ved en middelskole og ble involvert i en rekke studentbevegelser i området rundt Genova.

Erkebiskop

Han ble så utnevnt til erkebiskop av Bologna, og bispeviet den 19. mars 1947 av erkebiskop Giuseppe Siri, med erkebiskop Angelo Rossini og biskop Francesco Canessa som medkonsekrerende.

Kardinal

Den 12. januar 1953 ble Lercaro kreert til kardinalprest av Santa Maria in Traspontina av pave Pius XII. Under sine første år som kardinal etablerte Lercaro sine første kontakter med Angelo Roncalli og ble vel fortrolig med hvordan han hadde omgjort sitt biskoppelige palass til et hjem for foreldreløse barn. Selv om han var blitt ansett av vatikanologer aiden 1953 som en mulig etterfølger etter Pius XII, var han ansett den mest idiosynkratiske av alle kardinaler.
Han var igjen ansett som  papabile ved pavevalget i 1963 som den som skulle stå pave Johannes XXIIIs visjoner nærmest. Men han ble ansett for for liberal, og en annen ble valgt, erkebiskop Giovanni Battista Montini 
.Selv om kardinal Lercaro arbeidet meget med å implementere det annet vatikankonsils beslutninger etter at det ble avsluttet i 1965, tok nå alderen over og han ble mindre synlig i den kirkelige offentlighet mot slutten av 1960-årene. Den 2. februar 1968 fikk han av som erkebiskop av Bologna, og i 1971 tapte han sin rett til å delta ved pavevalg ettersom han var over 80 år, i samsvar med bestemmelser gitt i det da ferske motu proprio Ingravescentem aetatem.
Kardinal Lercaro døde kort før sin 85. fødselsdag i Bologna, og ble gravlagt i byens katedral.
Víctor Hugo Antelo

Club career

Han begynte sin karriere i amatørklubben Universidad. Han begynte å spille profesjonell fotball da han i 1983 signerte for Oriente Petrolero i en alder av 18 år. I løpet av sin karriere spilte han også for Club Blooming, Real Santa Cruz, Club Bolivar, The Strongest og Club San José. Selv om han tilbrakte mesteparten av sin karriere i Bolivia, spilte han en kort periode i Fujita Kogyo i 1990.
Oxythyrea

Beskrivelse

Nokså små gullbasser (5-12 millimeter) uten metallisk glans. Denne slekten har et ganske enheltlig utseende, artene er svarte med hvite flekker. Pronotum har to rekker av mer eller mindre runde, hvite groper.

Levevis

De voksne finnes gjerne på blomster der de eter pollen.

Utbredelse

Slekten er utbredt i Palearktis og Afrika.
Tverrpolitisk Valliste for Øygarden

Tverrpolitisk Valliste for Øygarden (TVØ) er en lokal liste som stiller til valg i Øygarden kommune. Listen har vært det størte partiet i Øygarden i flere valg, og har hatt ordføreren i flere perioder. Siden 2015 har Børge Haugetun vært ordfører i kommunen. Rolv Svein Rougnø var ordfører fra 1995 til 2000, og Olav Martin Vik hadde stillingen fra 2000 til 2011.
TVØ ble startet i 1995 som en etterfølger til Valliste for Søre Øygarden, som fikk fem representanter innvalgt ved kommunvalget i 1991. I 1995 fikk partiet 11 representanter og inngikk valgteknisk samarbeid med Kristelig Folkeparti. I det neste kommunevalget fikk TVØ et flertall av representantene. I 2000 flyttet ordfører Rolv Svein Rougnø til Østlandet, og Olav Martin Vik tok over.
Apostille

Apostille er den juridiske betegnelsen for at et dokument skal ha gyldighet i et annet land enn det som utstedte det. Et apostillestempel bekrefter at en offentlig funksjonærs underskrift på et dokument er ekte, og at vedkommende faktisk har den myndighet og stilling som er angitt i dokumentet.
Dokumentet må først være notarialbekreftet, det vil si signert og stemplet av notarius publicus. 
Apostille bekrefter ikke at innholdet i dokumentet er riktig, men det bekrefter at signaturen til notarius publicus er ekte.

Norge

I Norge legaliserer fylkesmannen dokumenter for bruk i utlandet, det vil si for dokumenter som skal brukes i de landene som har ratifisert Haag-konvensjonen av 5. oktober 1961. Utenriksdepartementet har en oppdatert liste over disse landene. 
For dokumenter som skal brukes i øvrige land. For dokumenter som skal brukes i Norden, er det tilstrekkelig med notarialbekreftet.
Kullavik

Kullavik er en tettbebyggelse i Kungsbacka kommune i Hallands län i Halland i Sverige. Den utgjør den sørlige delen av tettstedet Billdal, som også strekker seg inn i Göteborg kommune. 
Opprinnelig besto området av mange små gårdsbruk, men etter at Säröbanan kom i 1903 ble det bygget spredte sommerhus, som gradvis ble til permanente boliger. På 1970-tallet ble det bygget et stort antall moderne villaer og på 1980-tallet kom Kullaviks Centrum med butikker og leiligheter.
Kullavik ble definert som tettsted med 679 innbyggere i 1975. I 1980 hadde befolkningen økt til 1 006. Fra og med 1990 var stedet regnet som sammenvokst med Billdal. I 2010 hadde Kungsbacka-delen av Billdal 6 482 innbyggere.
Akvatiske insekter

Akvatiske insekter eller vannlevende insektarter og vanninsekter er insekter som enten lever hele eller deler av livssyklusen i vann. Akvatiske insekter er faktisk den mest dominerende dyregruppen i ferskvann. For eksempel nymfer av døgnfluer, øyenstikkere, steinfluer, og ulike larver.
Akvatiske insekter danner også næringsgrunnlag for en rekke andre arter, som for eksempel mange fugler, fisker og amfibier.
Trefoil

Trefoil er et olje- og gasselskap som er registrert på Bermuda og notert på Oslo Børs. Selskapet driver innsamling av data og feltutvikling i Argentina, og har også inntekter fra oljeproduksjon der.

Historikk

Selskapet ble etablert 13. november 1997 som Norbay Oil International Limited. Den 16. juni 1998 skiftet selskapet navn til Norbay Oil Limited og den 13. desember 1999 til Trefoil Limited.
Dunderbeist

Dunderbeist er en norsk alternativ metal / hardrock-band fra Hedmark i Norge. 
Med medlemmer fra bl.a Stonegard, 6 utgivelser og godt over 200 konserter på norske/europeiske klubber og festivaler, 
har Dunderbeist opparbeidet seg et rykte som et av Norges beste liveband, med et spennende og nyskapende uttrykk som vil sette sine preg på 
utviklingen av sin sjanger for de kommende generasjoner.
Schrammelmusik

Schrammelmusik er en folkelig musikksjanger som stammer fra Wien. Der er for det meste tale om ensemblemusikk for to fioliner, gitar, kontrabass, klarinett og munnspill. 
Schrammelmusik oppstod i slutten av 1800-tallet og er oppkalt etter de to brødre Johann (1850–1893) og Josef Schrammel (1852–1895).
HTC Breeze

HTC Breeze (MTeoR) er en Windows Mobile-basert mobiltelefon (smartphone) som ble produsert av HTC. Den ble lansert i 2006.
Den er også solgt som Orange C700.
Utviklingen av europarekorder i friidrett 100 meter for menn

Dette er listen over utviklingen av europarekorder i friidrett på 100 meter for menn utendørs. Rekordene som var satt manuelt fra 1932 og fra 1972 elektronisk er ratifisert av EAA.
Temperatur-entropi-diagram

Et temperatur-spesifikk entropi-diagram eller Ts-diagram brukes i termodynamikk å visualisere endringer i temperatur og spesifikk entropi i en termodynamisk prosess eller syklus. Det er en mye anvendt fremstilling fordi det bidrar til å visualisere varmeoverføring som skjer i prosesser. For reversible (ideele) prosesser er arealet under Ts-kurve for en prosess, den varmen som overføres til systemet i løpet av prosessen.Arbeidsmedier blir ofte kategorisert på grunnlag av formen på gjeldende Ts-diagram.
En isotopisk prosessen blir avbildet som en vertikal linje i et Ts-diagram, mens en isotermisk prosess blir en horisontal linje.

TS-diagram for en termodynamisk syklus

Figuren viser en termodynamisk syklus som foregår mellom et varmt reservoar med temperaturen TH og et kaldt reservoar ved temperaturen TC. For reversible prosesser, slik som carnotprosessen beskriver, er det røde arealet QC mengden av energi utvekslet mellom det varme og den kalde reservoaret. Det hvite arealet merket W er mengden av energi utvekslet mellom systemet og omgivelsene. Mengden av varme QH utvekslet med det varme reservoaret er summen av de to. Den termiske virkningsgraden for syklusen er forholdet mellom det hvite arealet (arbeid) dividert på summen av det hvite og røde arealet (total varme). Hvis syklusen beveger seg med klokken er systemet en varmekraftmaskin som avgir arbeid. Motsatt om syklusen beveger seg mot klokken, da har en å gjøre med en varmepumpe som mottar arbeid og flytter varmen QH fra det kalde reservoaret til det varme.